**กสอ. เร่งยกระดับ SMEs เจาะลึก Digital Marketing ปูทางสู่สากล**

กรุงเทพฯ : 30 ตุลาคม 2561 - นายเดชา จาตุธนานันท์ รองอธิบดีกรมส่งเสริมอุตสาหกรรม ให้เกียรติเป็นประธานเปิดฝึกอบรม หลักสูตร "SME ลั่นกลองศึก เจาะลึกและอัพเดตเครื่องมือการตลาดดิจิทัล" ภายใต้โครงการยกระดับ SMEs สู่ Global ด้วยการค้าออนไลน์ โดยมีนายวาที พีระวรานุพงศ์ ผู้อำนวยการกองพัฒนาดิจิทัลอุตสาหกรรม กล่าวรายงาน ณ ห้องแกรนด์บอลรูม ชั้น 3 โรงแรมเซ็นจูรี่ พาร์ค กรุงเทพมหานคร

ปัจจุบันการตลาดออนไลน์มีบทบาทสำคัญในการเข้าถึงผู้บริโภคได้อย่างกว้างขวาง เป็นเครื่องมือและช่องทางที่ดีในการเพิ่มและขยายยอดขายได้อย่างมีประสิทธิภาพ ดังนั้น กสอ. โดย กองพัฒนาดิจิทัลอุตสาหกรรม (กท.) ได้เห็นว่าผู้ประกอบการ SMEs จำเป็นต้องเรียนรู้ Digital Marketing ซึ่งเป็นช่องทางการตลาดออนไลน์ เพื่อให้ทันต่อการเข้าสู่การแข่งขันการตลาดแนวใหม่ จึงได้จัดฝึกอบรมเชิงปฏิบัติการหลักสูตร "SME ลั่นกลองศึก เจาะลึกและอัพเดตเครื่องมือการตลาดดิจิทัล" เพื่อให้ผู้ประกอบการ SMEs ใช้เครื่องมือการตลาดออนไลน์ e-commerce เพื่อยกระดับการตลาดและขยายตลาดสู่สากล โดยมี อ.มัญฑิตา จินดา (ครูทิป) และ อ.กิตติชัย ปรีน้อย (อ.ออดี้) ผู้เชี่ยวชาญด้านการตลาดออนไลน์ e-commerce มาให้ความรู้และบรรยายในหัวข้อ "เทรนด์การตลาดดิจิทัลที่ SMEs ต้องรู้ในปี 2019" และหัวข้อ "เทคนิคการซื้อโฆษณา Facebook ให้ประหยัดในยุคที่ Facebook ปรับลดการเข้าถึงตลอดเวลา" พร้อมลงปฏิบัติ Workshop ทั้งนี้ มีผู้สนใจสมัครเข้าร่วมฝึกอบรมทั้งสิ้น จำนวน 300 คน## PRDIP (กลุ่มประชาสัมพันธ์ สำนักงานเลขานุการกรม) รายงาน / ภาพข่าว